text: Protesterne er hørt: Ny motorvejsbro bliver sekssporet
  11 september 2017 kl. 18.25
  Motorvejsbroen over Kielerkanalen skal udskiftes, og hidtil har man kun ville lave den firesporet. Men nu har den tyske regering meldt ud, at den får to ekstra spor.
  Den nye og meget omdiskuterede motorvejsbro over Kielerkanalen skal være sekssporet.
  Det bekræftede viceministeren i transportministeriet i Berlin, Enak Ferlemann (CDU) mandag, oplyser den slesvig-holstenske trafikminister, Bernd Buchholz (FDP), til Flensborg Avis. 
  Lige nu er motorvejsbroen firesporet, og den er i så dårlig stand, at den kun holder ganske få år endnu.
  Protesterne haglede ned over de tyske trafikmyndigheder i Berlin, da de i første omgang meldte ud, at erstatningen for den belastede bro kun skulle være firesporet. 
  Den stærkt trafikerede motorvej A 7 fra Flensborg og videre gennem Hamborg bliver i disse år udbygget til seks spor fra Neumünster og de sidste 50 kilometer mod Hamborg. Men prognoserne viser, at trafikmængden snart vil gøre det nødvendigt også at udvide strækningen mellem den dansk-tyske grænse og Neumünster.
  